RS 168 «Hans Herman Horn»

RS 168 «Hans Herman Horn» er en norsk-flagget redningsskøyte som eies og drives av Redningsselskapet (RS). Skøyta ble bygget fra 2017 til 2018 av Swede Ship Marine AB i Djupvik nord for Göteborg i Sverige, som verftets byggnummer N494. Byggekostnaden for skøyta er drøyt NOK 40 millioner kroner.Redningsskøyta er oppkalt etter Hans Herman Horn og er den andre skøyta i Ulstein-klassen.
RS «Hans Herman Horn» kombinerer høy fart med stor slepekapasitet og ekstrem sjødyktighet. Fartøyet har en toppfart på drøyt 38 knop.Fartøyet bemannes av et mannskap på tre besetningsmedlemmer bestående av skipsfører, styrmann og maskinsjef. Fartøyet vil primært betjene kyst-, fiske- og fritidsfartøy i tillegg til å kunne yte akutt livreddende innsats. Redningsskøyta er konstruert for å utføre operasjoner som sleping, berging, dykkeroppdrag, brann, ambulanse og syketransport, i tillegg er hun utstyrt med varmesøkende kamera.RS «Hans Herman Horn» og RS «Odd Fellow III» alternerer mellom stasjonene Træna og Bodø.


== Historie ==


=== Konstruksjon og lansering ===
Byggingen av redningsskøyta fant sted ved Swede Ship Marine AB som ligger i Djupvik nord for Göteborg i Sverige, det samme verftet som bygget den første redningsskøyta for Redningsselskapets nest nyeste skøyteklasse, Ulstein-klassen – RS 158 «Idar Ulstein», som ble ferdigstilt i 2015.
Byggekontrakten mellom verft og rederi ble signert 5. april 2017, og 15. april ble kjølen lagt ned ved verftet. Skøyta ble sjøsatt 25. juni 2018.


=== Dåp ===
Den 6. september 2018 ble RS «Hans Herman Horn» døpt ved Honnørbrygga i Oslo, hvor hundrevis av mennesker hadde møtt opp og dannet en folkefest på sjøsiden av rådhuset for å se Marit Bjørgen være gudmor for fartøyet. Bjørgen ønsket redningsskøyta hell og lykke, og lyktes med å knuse champagneflasken på første forsøk. I stedet for å motta en gudmorgave, ønsket hun heller at Redningsselskapet skulle bruke beløpet på forebyggende sjøvettarbeid blant barn.Hans Herman Horn, som redningsskøyta er oppkalt etter, er Redningsselskapets viktigste bidragsyter og har med sitt sterke samfunnsengasjement gitt fire redningsskøyter de siste 16 årene. De fire redningsskøytene Hans Herman Horn har donert er følgende: RS «Hvaler» (levert i 2002), RS «Horn Flyer» (levert i 2009), RS «Horn Rescue» (levert i 2015), og RS «Horn Stayer» (levert i juni 2018). RS 168 «Hans Herman Horn» er finansiert gjennom Redningsselskapets byggefond.


=== Hendelser ===
Første nyttårsdag 2019 måtte RS «Hans Herman Horn» redde en båt som slet seg fra fortøyningene på Dolmøya i Hitra kommune i Trøndelag. Båten var en eldre trebåt på 40 fot som havnet i fjæra etter at fortøyningene røk.Det ble annonsert at den tidligere mye omtalte gamle trebåten sank den 24. januar 2019 mens den lå til kai ved Lille Kjerringvåg på Dolmøya. RS «Hans Herman Horn» rykket da ut fra stasjonen i Fillan og fikk båten trygt på plass igjen. Bergingsmannskaper klarte ikke å hindre at båten sank, og nå ligger båten til kais med bare deler av rorhuset som stikker over vannlinjen.


== Redningsskøyta ==


=== Mål / Dimensjoner ===
Fartøyets største lengde (LOA) er 22,00 meter (72,18 fot) og lengde mellom perpendikulærene (LPP) er 18,20 meter (59,71 fot). Den maksimale bredden er 6,08 meter (19,95 fot), og fartøyets dypgående er 1,10 meter (3,61 fot).


=== Tonnasje ===
Fartøyets bruttotonnasje er 66 BT og nettotonnasje er 26 NT. Lasteevnen er 10 dødvekttonn (DW).


=== Kapasitet ===
Brannslukkekapasitet er på 4 000 liter i minuttet.


=== Maskineri / Fremdrift ===
Hovedmaskineri består av to MTU 12V2000 Common Rail-motorer, hver med ytelse på 1 240 kW (1 660 hk). Fremdriften besørges av to 56A3 vannjet-system levert av Rolls-Royce Oy AB, og to ZF 3000-reduksjonsgir, levert av ZF Friedrichshafen AG. Fartøyet er utstyrt med Kubota V2403-M-BG-EU31 dieselgenerator, samt én Onan hydraulikkgenerator.


=== Navigasjonsutstyr ===
Navigasjonsutstyr består av to Furuno X-band radarer, to kartmaskiner (ECS), ett GPS kompass, ett magnetkompass, ett ekkolodd, en værstasjon og en radiopeiler.


=== Kommunikasjonsutstyr ===
Kommunikasjonsutstyr består av to fastmonterte VHFer og tre håndholdte VHFer, MF/HF, AIS, NAVTEX, GSM, 3/4G data comm., Intercom, CCTV (9 kameraer + opptakere) og DECT internkommunikasjon.


=== Klasse / Register ===
Fartøyet er klasset i DNV GL med notasjonen 1A1 HSLC Patrol E0 R2, og er registrert i Norsk Ordinært Skipsregister (NOR).


== Se også ==
Liste over norske redningsskøyter


== Referanser ==


== Kilder ==
RS 168 Hans Herman Horn | Redningsselskapet (no)
Skøyteklassene | Redningsselskapet (no)
HANS HERMAN HORN | DNV GL Vessel Register (en)
Vessel details for: RS HANS HERMAN HORN (SAR) | AIS Marine Traffic (en)
Marit døpte ny redningsskøyte | Skipsrevyen (no)